CELEX: 62014TN0218
Language: hr
Date: 2014-04-08 00:00:00
Title: Predmet T-218/14: Tužba podnesena 8. travnja 2014. – Mabrouk protiv Vijeća

24.6.2014   
            
            
               HR
            
            
               Službeni list Europske unije
            
            
               C 194/29
            
         Tužba podnesena 8. travnja 2014. – Mabrouk protiv Vijeća
   (Predmet T-218/14)
   2014/C 194/37
   Jezik postupka: engleski
   
      Stranke
   
   
      Tužitelj: Mohamed Marouen Ben Ali Bel Ben Mohamed Mabrouk (Kartaga, Tunis) (zastupnici: J. Farthouat, J. Mignard, N. Boulay, odvjetnici, i S. Crosby, Solicitor)
   
      Tuženik: Vijeće Europske unije
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi Odluku Vijeća 2014/49/ZVSP od 30. siječnja 2014. o izmjeni Odluke 2011/72/ZVSP o mjerama ograničavanja protiv određenih osoba i subjekata s obzirom na stanje u Tunisu (SL L 28, str. 38.) i Provedbenu uredbu Vijeća (EU) br. 81/2014 od 30. siječnja 2014. o provedbi Uredbe (EU) br. 101/2011 o mjerama ograničavanja protiv određenih osoba, subjekata i tijela s obzirom na stanje u Tunisu (SL L 28, str. 2.), u mjeri u kojoj se ona primjenjuje na tužitelja, pri čemu se mjere ograničavanja odnose na zamrzavanje imovine u EU-u; i
            
         
               —
            
            
               naloži tuženiku snošenje troškova.
            
         
      Tužbeni razlozi i glavni argumenti
   
   U prilog osnovanosti tužbe, tužitelj ističe pet tužbenih razloga.
   
               1.
            
            
               Prvi tužbeni razlog navodi da tuženik, usvajajući pobijane akte, potpomaže pravosudnu istragu u Tunisu te stoga djeluje u sudbenom svojstvu u kaznenopravnom kontekstu te da pravne osnove na koje se oslanja tuženik, članak 29. UEU-a i članak 215. stavak 2. UFEU-a tuženika ne ovlašćuju da postupa na taj način.
            
         
               2.
            
            
               Drugi tužbeni razlog navodi da su pobijani akti usvojeni kako bi potpomogli sudbenim vlastima u Tunisu, a ne iz razloga koji su navedeni u prilog odabranim pravnim osnovama te je stoga povrijeđena pravna osnova.
            
         
               3.
            
            
               Treći tužbeni razlog navodi (a) očitu pogrešku u ocjeni toga da postoji veza između tužiteljeve imovine u EU-u i predmeta pravosudne istrage u Tunisu; (b) očitu pogrešku u ocjeni u tome da normativni dijelovi pobijanih akata opravdavaju zadržavanje tužiteljevog imena na popisu osoba čija bi imovina trebala biti zamrznuta i (c) očitu pogrešku u ocjeni činjenične osnove na temelju koje tuženik namjerava opravdati pobijane akte.
            
         
               4.
            
            
               Četvrti tužbeni razlog navodi povredu tužiteljevih prava na obranu i temeljna prava, a osobito: pretpostavku nedužnosti, pravo upoznati se s dokazima na koje se tuženik oslanja protiv tužitelja, pravo biti saslušan, ravnopravnosti, pravo na učinkovitu pravnu zaštitu, načelo proporcionalnosti i pravo na vlasništvo.
            
         
               5.
            
            
               Peti tužbeni razlog navodi nedostatke u obrazloženju.